作者:黃公紹
標題:鶯啼序
內容:銀雲卷晴縹緲，臥長龍一帶。柳絲蘸、幾簇柔煙，兩市簾棟如畫。芳草岸、彎環半玉，鱗鱗曲港雙流會。看碧天連水，翻成箭樣風快。白露橫江，一葦萬頃，問靈槎何在。空翠溼衣不勝寒，日華金掌沆瀣。甃花平、綠文襯步，瓊田湧出神仙界。黛眉修，依約霧鬟，在秋波外。閣噓青蜃，樓啄彩虹，飛蓋蹴鰲背。燈火暮，相輪倒影，偷睇別浦，片片歸帆，遠自天際。舞蛟幽壑，棲鴉古木，有人翦取松江水，憶細鱗巨口魚堪鱠。波涵笠澤，時見靜影浮光，霏陰萬貌千態。蒹葭深處，應有閒鷗，寄語休見怪。倩洗卻、香紅塵面，買個扁舟，身世飄萍，名利微芥。闌干拍遍，除東曹掾，與天隨子是我輩，盡胸中、著得乾坤大。亭前無限驚濤，總把遙吟，月明滿載。